Urmareste Modifică dimensiunea fontului: Play

Dragi români, stimaţi membri şi simpatizanţi M10,



Duminică, 11 decembrie, Partidul M10 se află în faţa celui de-al doilea proces electoral. Dacă în alegerile locale din iunie am candidat şi am câştigat 94 de consilieri şi un primar, la aceste alegeri, Partidul M10 nu prezintă liste de candidaţi. Trăim vremuri absurde în care poţi face un partid cu trei membri dar îţi trebuie 200.000 de semnături ca să poţi candida.



Din păcate, noi nu am reuşit să le strângem în stradă, cum era firesc şi am preferat să nu depunem liste cu semnături contrafăcute, strânse în trei zile, cum au depus alte partide. Preferăm să jucăm cinstit şi să ne consolidăm în timp, pentru a putea face faţă provocărilor care urmează, căci noi nu ne-am propus să facem politică pe termen scurt, cu victorii imediate şi cu orice preţ. Un partid se consolidează în ani de zile, iar noi asta ne propunem să realizăm.



Totuşi, nu putem asista pasivi la ceea ce se întâmplă în aceste alegeri, pentru că ne pasă! Ne pasă de România, ne pasă de alegătorii noştri!



Prin urmare, îi îndemnăm pe toţi membrii şi simpatizanţii noştri la o cât mai mare prezenţă la vot.



La prima vedere este enorm de greu sa faci o recomandare de vot pentru un partid sau altul, căci avem de ales între:



* Un PNL nereformat, fără direcţie şi fără leadership, cu unii candidaţi care nu conving (unii chiar cu probleme penale)



* Un USR, neînchegat, fără direcţie şi fără leadership de asemenea, cu unii candidaţi (pe unii îi cunoaştem căci au defectat din M10) care nu ne spun nimic bun.



* Un PMP controversat, cu probleme de integritate, care atacă anti-corupţia



* Un ANR apărut suspect peste noapte, radical, fără program pentru România europeană.



Ceilalţi: PSD, ALDE, PRU, se exclud din opţiunile oricărui om decent sau cu adevărat de dreapta.



Totuşi, paradoxal, recomandarea este foarte uşoară. Dilema nu mai este în a alege "răul cel mai mic", căci în fond, cu oricare din primele două partide votăm, votăm cu Dacian Cioloş!



Dacă Dacian Cioloş va rămâne premier atunci o parte din actualii miniştri tehnocraţi vor rămâne în continuare pe portofolii şi probabil o parte mai mică vor fi numiţi politic din rândul celor 2 (poate 3-4 ) partide care vor susţine aceasta alianţă. Premierul va şti, în caz că este nevoie, să-i remanieze elegant pe aceşti miniştri politici dacă nu-şi fac treaba în mod onest.



Aşadar, deşi votam "răul cel mai mic", indirect votăm "singurul bine".



În acest an, pentru prima dată după mulţi, mulţi ani, valurile de reformă se simt până la cel mai de jos nivel. Aceste lucruri se simt în ANAF şi în administraţiile financiare locale, în învăţământ odată cu concursul pentru directorii de şcoli sau în interacţiunile pe care le au aleşii noştri locali, în ţară. Ar fi un mare păcat şi o mare pierdere pentru România ca toate acestea să înceteze!



În plus, "răul cel mare", e pus pe fapte mari. Deşi sunt în campanie electorală şi ştiu că astfel de declaraţii pot mobiliza apărătorii justiţiei să iasă la vot, greii PSD şi ALDE nici măcar nu se mai abţin să declare pe faţă că vor desfiinţa (într-un fel sau altul) DNA-ul. Mai mult, D-l Tăriceanu a declarat răspicat că două mandate pentru Codruţa Kovesi sunt "foarte suficient".



Le recomandăm să voteze toţi acei candidaţi de dreapta care rezonează cu principiile promovate de M10: stat minimal, libertate individuală, taxe şi impozite mici, anticorupţie. Votaţi oameni-candidaţi nu partide! Votaţi oamenii pe care îi cunoaşteţi la nivel local.



Ne permitem totuşi o recomandare când vorbim despre cine NU trebuie votat: NU ALDE!, NU PSD!, NU PRU!



Votaţi partidul sau partidele despre care sunteţi convinşi că vor susţine un Guvern condus de Dacian Cioloş pentru a-i da acestuia posibilitatea să continue schimbările profunde şi să avem onestitate la guvernare.



Biroul politic naţional M10